[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 13.9.2007

KOM(2007) 523 endelig

2007/0194 (CNS)

Forslag til

RÅDETS FORORDNING

om fravigelse af forordning (EF) nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere for så vidt angår udtagning for året 2008

(forelagt af Kommissionen)

BEGRUNDELSE

1. BAGGRUNDEN FOR FORSLAGET

- Begrundelse og formål

Forslaget er begrundet i situationen på markedet for korn. Anvendelsen af hektarer, der ledsager udtagningsrettigheder, til landbrugsformål, forventes at tilskynde landbrugerne til at producere yderligere mængder korn, hvilket kunne bidrage til at mindske spændingen på markedet.

- Generel baggrund

Kornmarkedet i begyndelsen af produktionsåret 2007/2008 er karakteriseret ved historisk høje priser.

Det lave niveau for ultimolagrene i EU i 2006/2007 skyldtes en lavere end forventet høst i 2006 (266 mio. t) som følge af ugunstige vejrforhold under høsten. Interventionslagrene er mindsket betydeligt under kampagnen, fra 14 mio. t til 2,5 mio. t, hovedsagelig bestående af majs, der opbevares i Ungarn. De mængder, der blev tilbudt til intervention, var ubetydelige. Over 8 mio. t fra interventionslagrene er placeret på det indre marked, herunder 2,9 mio. t hvede, 3,4 mio. t majs, 1,4 mio. t byg og ca. 395 000 t rug. Overslaget over de private lagre varierer, men ifølge alle undersøgelser er de faldet betydeligt i 2006/2007. Importen af korn i EU-27 anslås at ligge på 12,4 mio. t i forhold til 10 mio. t i 2005/2006, og eksporten på 19,1 mio. t i forhold til 24,9 mio. t i 2005/2006. Til trods for den ret ugunstige vekselkurs mellem euro og dollar kunne der eksporteres uden restitutioner.

I år har det tørre og usædvanlig varme vejr i april sandsynligvis haft en betydelig negativ indvirkning på udbyttet. Dette blev delvis opvejet af velgørende regn i maj i de vestlige medlemsstater, mens det fortsat var varmt og tørt i det sydøstlige Europa, især Rumænien og Bulgarien, som led under en historisk tørkeperiode. De foreløbige prognoser for 2007-høsten ligger fortsat tæt på sidste års niveau og vil medføre en yderligere reduktion i de private kornlagre i EU inden udgangen af produktionsåret 2007/2008. På globalt plan forventes ultimolagrene i 2007/2008 at falde til et historisk lavt niveau, navnlig i de store eksportlande.

I den forbindelse vil en "normal" 2008-høst med udbytter, der følger trenden, og den foreslåede fravigelse for udtagning i 2008 i EU kun give mulighed for en delvis genopbygning af de private lagre, og de samlede slutlagre for produktionsåret 2008/2009 vil være lavere end startlagrene i det indeværende produktionsår. En dårlig høst i 2008 kan sammen med en udtagning på 10 % udsætte det indre marked for potentielt alvorlige risici.

Udtagning blev indført som et instrument til styring af udbuddet på et tidspunkt, hvor den potentielle kornproduktion i EU oversteg afsætningsmulighederne, og anvendt frivilligt fra 1988/1989. Efter 1992-reformen blev udtagning obligatorisk; producenter under den generelle ordning skulle udtage en bestemt procentdel af deres anmeldte arealer for at være berettiget til direkte betalinger. Med 2003-reformen fik de udtagningsrettigheder, som giver ret til en betaling, hvis de er ledsaget af en ha støtteberettiget jord, der er udtaget.

Satsen for obligatorisk udtagning blev oprindelig fastlagt hvert år, men med henblik på en forenkling blev den i 1999/2000 fastsat permanent til 10 %. I de medlemsstater, der valgte den generelle arealbetalingsordning, nemlig Polen, Den Tjekkiske Republik, Den Slovakiske Republik, Ungarn, Litauen, Letland, Estland, Cypern, Bulgarien og Rumænien, er landbrugerne fritaget for udtagningsforpligtelsen.

Det nuværende areal under den obligatoriske udtagning udgør 3,8 mio. ha i EU. Hvis udtagningssatsen blev fastsat til 0 %, kunne mellem 1,6 og 2,9 mio. ha igen anvendes til landbrugsproduktion. På baggrund af gennemsnitlige udbytter vil dette formentlig bringe 10 mio. t korn på markedet. I et scenario, hvor landbrugerne beslutter at benytte mest mulig jord til at producere korn på bekostning af andre afgrøder, navnlig olieholdige frø, kunne denne mængde nå op på 17 mio. t.

Fastsættelse af udtagningssatsen til nul procent forpligter ikke landbrugerne til at dyrke deres jord. De kan fortsat udtage jorden, hvis de ønsker det, og anvende miljøvenlige ordninger. Krydsoverensstemmelse gælder for alle dyrkbare jorder.

Endelig har udtagning medført miljømæssige fordele i mange regioner, selv om den blev indført som en markedsforanstaltning. Afskaffelsen af langsigtet obligatorisk udtagning rejser derfor spørgsmålet om, hvordan disse fordele kan bibeholdes. Kommissionen vil tage stilling til dette spørgsmål i forbindelse med revisionen af den fælles landbrugspolitik i 2008.

- Gældende bestemmelser på det område, som forslaget vedrører

Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om ændring af forordning (EØF) nr. 2019/93, (EF) nr. 1452/2001, (EF) nr. 1453/2001, (EF) nr. 1454/2001, (EF) nr. 1868/94, (EF) nr. 1251/1999, (EF) nr. 1254/1999, (EF) nr. 1673/2000, (EØF) nr. 2358/71 og (EF) nr. 2529/2001.

- Overensstemmelse med andre EU-politikker og -mål

En permanent beslutning ville kræve en analyse af, hvordan og ved hjælp af hvilke midler de positive miljøvirkninger af udtagning kan tackles.

2. HØRING AF INTERESSEREDE PARTER OG KONSEKVENSANALYSE

- Høring af interesserede parter

Forslaget blev meddelt Rådet (landbrug) den 16. juli 2007, og der blev udsendt en pressemeddelelse. De vigtigste europæiske landbrugs-, industri- og handelssammenslutninger har udtrykt støtte til forslaget[1].

Som følge af den alvorlige markedssituation haster det med at træffe en beslutning. Landbrugerne bør vide, hvad de skal holde sig til, før de træffer beslutninger om deres såninger i efteråret 2007.

- Ekspertbistand

Der har ikke været behov for ekstern ekspertbistand.

- Konsekvensanalyse

Ikke relevant.

3. FORSLAGETS RETLIGE ASPEKTER

- Resumé af forslaget

Formålet med dette forslag er at fastsætte den obligatoriske udtagningssats for året 2008 til 0 %.

I forbindelse med enkeltbetalingsordningens virkemåde indebærer denne foranstaltning, at anvendelsen af enhver støtteberettiget hektar kan give ret til udbetaling af det beløb, der svarer til udtagningsrettighederne, og at anvendelse af udtaget jord til landbrugsformål er tilladt.

- Retsgrundlag

Artikel 37, stk. 2, i traktaten om oprettelse af Det Europæiske Fællesskab.

- Subsidiaritetsprincippet

Forslaget falder ind under Fællesskabets enekompetence. Subsidiaritetsprincippet finder derfor ikke anvendelse.

- Proportionalitetsprincippet

Forslaget er i overensstemmelse med proportionalitetsprincippet, fordi en dårlig kornhøst i 2008 vil udsætte det indre marked for potentielt alvorlige risici.

- Reguleringsmiddel

Foreslået middel: rådsforordning.Andre midler ville ikke være hensigtsmæssige af følgende grund: en forordning skal ændres ved en forordning.

4. BUDGETMÆSSIGE KONSEKVENSER

Hvis der forudsættes et udbytte, der følger trenden, anslås det, at reduktionen af udtagningssatsen til 0 % ikke vil resultere i en stigning i interventionslagrene i produktionsåret 2008/2009. I betragtning af den nuværende spændte markedssituation, høje markedspriser samt den forventede udvikling burde forslaget ikke resultere i en stigning i interventionslagrene og de dertil hørende budgetudgifter i regnskabsårene 2009 og 2010.

5. YDERLIGERE OPLYSNINGER

- Forenkling

Forslaget indebærer en forenkling af de administrative procedurer for de offentlige myndigheder (på EU- og medlemsstatsplan).

Forslaget indgår i Kommissionens lovgivnings- og arbejdsprogram med referencen 2007/AGRI/052.

2007/0194 (CNS)

Forslag til

RÅDETS FORORDNING

om fravigelse af forordning (EF) nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere for så vidt angår udtagning for året 2008

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37, stk. 2, tredje afsnit,

under henvisning til forslag fra Kommissionen,

under henvisning til udtalelse fra Europa-Parlamentet[2], og

ud fra følgende betragtninger:

(1) I artikel 54 i Rådets forordning (EF) nr. 1782/2003[3] fastsættes det, at for at være berettiget til betalinger inden for rammerne af enkeltbetalingsordningen skal enhver udtagningsrettighed være ledsaget af en hektar jord, der er udtaget af produktionen.

(2) Kornmarkedet i begyndelsen af produktionsåret 2007/2008 er karakteriseret ved historisk høje priser både på fællesskabsplan og på verdensplan. Ultimolagrenes lave niveau i Fællesskabet i 2006/2007 var en følge af den lavere end forventede høst i 2006. I betragtning af de foreløbige prognoser for høsten i 2007 er genopbygningen af lagrene forbundet med mange usikkerhedsfaktorer. På verdensplan forventes ultimolagrene i 2007/2008 at falde til et historisk lavt niveau, især i de store eksportlande. Selv om høsten i 2008 skulle være normal, vil lagrene på denne baggrund ikke stige væsentligt, mens en dårlig høst vil udsætte det indre marked for potentielt alvorlige risici. Endvidere har kornpriser og –lagre stor indvirkning på tilgængeligheden af og priserne på andre markafgrøder, såsom olieafgrøder og proteinafgrøder, samt på husdyrsektoren, således at risikoen også kan brede sig til disse andre sektorer.

(3) Det er derfor hensigtsmæssigt at tillade, at udtaget jord anvendes til landbrugsformål i 2008 -

UDSTEDT FØLGENDE FORORDNING:

Artikel 1

Uanset artikel 54, stk. 3, i forordning (EF) nr. 1782/2003 er landbrugerne i 2008 ikke forpligtet til at udtage jord, der er berettiget til udtagningsstøtte, af produktionen for at være berettiget til det beløb, der er fastsat i forbindelse med udtagningsrettighederne.

Artikel 2

Denne forordning træder i kraft på syvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

FINANSIERINGSOVERSIGT | Finansieringsoversigt/07/24545 REV1 OJ/mlc 6.1.2007 |

DATO: 16/8/2007 |

1. | BUDGETPOST: 5/2/2001 | BEVILLINGER: 516 million EUR (Budget 2007) |

2. | FORANSTALTNINGENS BETEGNELSE: Forslag til Rådets forordning om ændring af forordning (EF) nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere for så vidt angår året 2008. |

3. | RETSGRUNDLAG: Traktatens artikel 37, stk. 2. |

4. | FORANSTALTNINGENS FORMÅL: At lette spændinger på markedet ved at fastsætte udtagning til nul for at tilskynde landbrugerne til at producere yderligere mængder korn. |

5. | FINANCIELLE VIRKNINGER | TOLV-MÅNEDERS-PERIODE) (mio. EUR) | INDE-VÆRENDE REGNSKABS-ÅR 2007 (mio. EUR) | FØLGENDE REGNSKABSÅR 2008 (mio. EUR) |

5.0 | UDGIFTER - OVER EU-BUDGETTET (RESTITUTIONER/INTERVENTIONER) - OVER NATIONALE BUDGETTER - ANDET | - | - | - |

5.1 | INDTÆGTER - EF's EGNE INDTÆGTER (AFGIFTER/TOLD) - NATIONAL | - | - | - |

2009 | 2010 | 2011 | 2012 |

5.0.1 | UDGIFTSOVERSLAG | - | - | - | - |

5.1.1 | INDTÆGTSOVERSLAG | - | - | - | - |

5.2 | BEREGNINGSMÅDE: |

6.0 | ER FINANSIERING MULIG OVER DE BEVILLINGER, DER PÅ DET LØBENDE BUDGET ER OPFØRT UNDER DET RELEVANTE KAPITEL? | JA NEJ |

6.1 | ER FINANSIERING MULIG VED OVERFØRSEL MELLEM KAPITLER PÅ LØBENDE BUDGET? | JA NEJ |

6.2 | ER ET TILLÆGSBUDGET NØDVENDIGT? | JA NEJ |

6.3 | BEVILLINGER TIL OPFØRSEL PÅ KOMMENDE BUDGETTER? | JA NEJ |

BEMÆRKNINGER: Den foreslåede reduktion af udtagningsforpligtelsen til 0 % for produktionsåret 2008/2009 vil øge kornproduktionen i EU med omkring 10 mio. t. Efter den meget lave høst i 2007 (produktionsåret 2007/2008) vil denne øgede produktion i 2008, der skyldes fastsættelsen af udtagningssatsen til nul sammen med tilbagevenden til høstudbytter, der som helhed følger trenden, genskabe en mere afbalanceret situation, som sikrer forsyningen til levnedsmiddel-, foder- og industribrug inden for EU, og give mulighed for at supplere de private lagre i en vis grad. Under hensyntagen til den nuværende spændte markedssituation og den forventede udvikling burde forslaget under normale klimaforhold ikke resultere i yderligere interventionslagre og tilhørende budgetudgifter i regnskabsårene 2009 og 2010. |

[1] Pressemeddelelse fra COPA COGECA af 2. juli 2007 og fælles overvejelser om de nuværende og kommende rammebestemmelser for EU's politik – European Grain and Oilseed Convention, Bruxelles, 4. maj 2007, AAF, COCERAL, FEDIOL, FEFAC, EUROFLOUR, GAM.

[2] EUT C …, …, s. ….

[3] EUT L 270 af 21.10.2003, s. 1. Senest ændret ved forordning (EF) nr. 552/2007.